Гулэжын Маринэ и ехъулIэныгъэ лъагэ
Мы гъэм илъэсищ мэхъури, Кавказ Ищхъэрэ федеральнэ щIыналъэм щокIуэкI Анэдэлъхубзэр езыгъэджхэм я зэфIэкIыр щагъэлъагъуэ «Сыдэзыхьэх дуней» щIыналъэпсо зэпеуэ. Мы гъэм ар къыщызэрагъэпэщащ Шэшэн Республикэм и къалащхьэ Грознэм. Абы и жэрдэмщIакIуэхэщ Кавказ Ищхъэрэм хыхьэ республикэхэм егъэджэныгъэмрэ щIэныгъэмкIэ я министерствэхэр, егъэджакIуэхэм я щIэныгъэм щыхахъуэ щIыналъэ институтхэр, щIэныгъэмрэ егъэджэныгъэмрэ зегъэужьынымкIэ IуэхущIапIэхэр.
Зэпеуэм щытекIуа Гулэжын Маринэ (ижьымкIэ щытщ) ягъэлъапIэ. Анэдэлъхубзэр езыгъэджхэм я зэфIэкIыр кIэлъыплъакIуэ гупым къипщытащ. Абы хэтащ Шэшэн Республикэм егъэджэныгъэмрэ щIэныгъэмкIэ и министр Музаев Анзор, ЕгъэджакIуэхэм я щIэныгъэм щыхагъахъуэ Шэшэн институтым и ректор Эльмурзаевэ Ганнэ, егъэджакIуэхэм я щIэныгъэм щыхагъахъуэ Къэбэрдей-Балъкъэр институтым адыгэбзэмрэ балъкъэрыбзэмрэ егъэджынымрэ методикэмкIэ и кафедрэм и унафэщI Инчы Иринэ, БизнесымкIэ Къэбэрдей-Балъкъэр институтым и Дунейпсо Университет зэIухам и унафэщI Джангуразовэ Лизэ сымэ, зэпеуэ зэмылIэужьыгъуэхэм щытекIуа егъэджакIуэ пашэхэр, Кавказ Ищхъэрэ федеральнэ щIыналъэм егъэджэныгъэмкIэ и IэнатIэхэм я лIыкIуэхэр, нэгъуэщIхэри. IэщIагъэлI 20-м щIигъу зэхьэзэхуащ махуитIкIэ. Ди республикэм къыбгъэдэкIыу зэпеуэм цIыхуищ хэтащ: адыгэбзэмрэ литературэмкIэ егъэджакIуэхэу Гулэжын Маринэ (Нарткъалэ дэт курыт школ №5), Псэныкъуэ Алинэ (Дзэлыкъуэкъуажэ дэт курыт школ), балъкъэрыбзэмрэ литературэмкIэ егъэджакIуэ Бозиевэ Саният (Налшык дэт курыт школ №9) сымэ. Абыхэм зэхьэзэхуэм екIуу зыкъыщагъэлъэгъуащ: дерс зэIухахэр ятащ, лэжьыгъэм творческэу зэрыбгъэдыхьэр, литературэмрэ гъуазджэмкIэ яIэ зэфIэкIхэр наIуэ къащIащ.
Псом хуэдэжтэкъым егъэджакIуэ ныбжьыщIэ Гулэжын Маринэ и зыкъэгъэлъэгъуэныгъэр. Зэпеуэм къигъэув къалэнхэм япкъ иткIэ, Маринэ хэтащ зэхьэзэхуищым. «Псоми я щIэдзапIэр лъагъуныгъэрщ» жыхуиIэ япэ Iыхьэм егъэджакIуэр щытепсэлъыхьащ и IэщIагъэр къызэрыхихамрэ абы хуиIэ лъагъуныгъэмрэ, и Iуэху зехьэкIэ мардэхэмрэ и гъэсэнхэмрэ езымрэ яку дэлъ псэ къабзагъымрэ. КъыкIэлъыкIуэу Маринэ итащ «Уи насыпымкIэ ядэгуашэ ныбжьэгъухэм» дерс зэIухар. Абы Гулэжыным щигъэлъэгъуащ и дерс ухуэкIэ хьэлэмэтыр, абы къыщигъэсэбэп художественнэ Iэмалхэр. «Гурылъыр хьэуам иIэту» творческэ унэтIыныгъэм Маринэ хэкум теухуа уэрэд щыжиIащ. Хьэлэмэтырати, егъэджакIуэм хузэфIэкIащ ар зэрызэхэт едзыгъуэ къэс бзэ зырызкIэ игъэIун: адыгэбзэкIэ, осетиныбзэкIэ, шэшэныбзэкIэ. Апхуэдэу плъыфабэу зэхэухуэна хъуа уэрэд жыIэкIэр зэпеуэм кърихьэлIа куэдым гунэс ящыхъуащ, Маринэ и макъ гуакIуэм и гугъу умыщIыххи.
Зэпеуэм и къэпщытакIуэ гупым къилъытащ Гулэжын Маринэ и Iуэху зехьэкIэр адрей и хьэрхуэрэгъухэм ефIэкIыу. УнэтIыныгъищми абы пашэныгъэр щыхуагъэфэщащ икIи зэхьэзэхуэм и япэ увыпIэмрэ саугъэт лъапIэмрэ иратащ.
Егъэджэныгъэ-гъэсэныгъэ IэнатIэм зэрыпэрытрэ куэд дыдэ мыхъуами, Гулэжыным и лэжьыгъэфIым гу лъатащ. Маринэ щIыналъэпсо зэпеуэм зыщыхуигъэхьэзырым чэнджэщэгъу къыхуэхъуахэу Инчы Иринэрэ Аруан куейм адыгэбзэр щезыгъэджхэм я методикэ зэгухьэныгъэм и унафэщI Хъуэст ФатIимэрэ зэрыжаIэмкIэ, егъэджакIуэ ныбжьыщIэм зэфIэкI лъагэ бгъэдэлъщ, текIуэныгъэщIэ куэд дяпэкIи къызэрихьынум шэч хэлъкъым.
Анэдэлъхубзэр езыгъэджхэм я зэфIэкIыр щагъэлъагъуэ «Сыдэзыхьэх дуней» еплIанэ щIыналъэпсо зэпеуэр щекIуэкIынур Налшыкщ. Ар зэпеуэм и хабзэхэм ящыщщ: текIуэныгъэ къэзыхьа егъэджакIуэр къыздикIа лъахэм къыщызэрагъэпэщ къыкIэлъыкIуэ зэхыхьэр. Мыгъэрей зэхьэзэхуэм пашэ щыхъуа Гулэжын Маринэ дохъуэхъу егъэджэныгъэ-гъэсэныгъэ IэнатIэм ехъулIэныгъэщIэхэр щызыIэригъэхьэну, лъагапIэщIэхэр и плъапIэу куэдрэ узыншэу лэжьэну.
ЖЫЛАСЭ Маритэ.
